**JEGYZŐKÖNYV**

**Hidas Község Önkormányzat**

**Képviselő-testületének**

**2021. november 11.napján**

megtartott rendkívüli, nyilvános üléséről.

Hozott határozatok:

59/2021.(XI.11.)

60/2021.(XI.11.)

61/2021.(XI.11.)

**JEGYZŐKÖNYV**

A jegyzőkönyv készült **2021. november 11. napján 09.00 órai kezdettel**

**Hidas** Község Önkormányzat Képviselő-testületének **rendkívüli**, **nyilvános** ülésén.

**Az ülés helye:**Hidas, Kossuth L. u. 50/II.

Polgármesteri Hivatal Tanácsterme

**Jelen voltak:**

1. Berg Csaba polgármester
2. Borsosné Schwáb Rita alpolgármester
3. Dévai Margit képviselő
4. Dr. Balázs Dalma Brigitta képviselő
5. Fábián Izabella képviselő
6. Steiner- Orosházi Szandra képviselő

**Valamint**:

Dr. Tóth Attila jegyző

Lovászné Mohai Mónika jkv. vezető

Az ülésről távol volt: Fényes Endre képivselő

**Berg Csaba polgármester** köszöntötte a megjelenteket, és megnyitotta a képviselő-testületi ülést. A jelenléti ív alapján megállapította, hogy a testületi ülés határozatképes, a megválasztott 7 fő képviselőből 6 fő jelen van.

**Berg Csaba polgármester** ezt követően a kiküldött meghívóban szereplőekkel megegyezően ismertette az ülés napirendjét.

**Napirendi pont:**

1. **Döntés az önkormányzat tulajdonában lévő 529/5. hrsz-ú ingatlan telekhatár rendezésével kapcsolatban.**

**Ea:Berg Csaba polgármester**

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**59/2021.(XI.11.) számú határozata**

Az elfogadott napirend:

1. Döntés az önkormányzat tulajdonában lévő 529/5. hrsz-ú ingatlan telekhatár rendezésével kapcsolatban.

Ea. Berg Csaba polgármester

Határidő: azonnal

Felelős: képviselő-testület

**Napirendek tárgyalása**

1. **Döntés az önkormányzat tulajdonában lévő 529/5. hrsz-ú ingatlan telekhatár rendezésével kapcsolatban.**

**Ea:Berg Csaba polgármester**

**Berg Csaba polgármester** tájékoztatta a képviselő-testületet, hogy Varga Zoltán Hidas, Petőfi Sándor utca 3/a szám alatti lakos telekhatár rendezés címen kérelemmel fordult az önkormányzat felé. Saját tulajdonú ingatlanát szeretné elkeríteni úgy, hogy ne rontsa az utca képet. Kéri, hogy az önkormányzat tulajdonában lévő Hidas, 529/5 helyrajziszámú ingatlanból területrészt eladni szíveskedjenek, hogy megtudja valósítani a számára megfelelő kerítés építését.

**Dr. Tóth Attila jegyző** kiegészítésként hozzáfűzte, hogy Varga Zoltán úr kérelme méltányolható, az önkormányzati tulajdonú terület telekhatár rendezésének törvényi akadálya nincs. Régi időkben pincék, un. úszótelkek voltak ezen a területen. Jelenleg 179 m2 terület értékesítéséről kellene dönteni a testületnek, amivel az épület tulajdonosa az eddig is használt elő és hátsókertjét tudja kialakítani, és azon kerítést elhelyezni a mellékelt vázrajz szerint.

Elmondta, hogy a vagyonkataszter áttekintése során megállapítást nyert, hogy az 529/5. hrsz-ú terület tévesen lett a „törvény alapján forgalomképtelen” kategóriába sorolva, mivel az ingatlan megnevezése „kivett közterület , egyéb épület”, kataszteri besorolása „Művelés alá nem tartozó beépítetlen földterület.” Az önkormányzati törzsvagyont a nemzeti vagyonról a 2011. évi CXCVI. törvény 5. §-a határozza meg, mely alapján megállapítható, hogy ezen terület nem a törzsvagyon része, tehát az üzleti vagyonba tartozik.

Javaslata, hogy az 529/5 helyrajzi számú - az önkormányzat kizárólagos tulajdonában lévő ingatlant forgalomképes besorolású üzleti vagyonba sorolja át a képviselő-testület – és az ingatlanból 179 m2 területű ingatlan kerüljön értékesítésre 20.000,-Ft vételáron azzal, hogy a kérelmező vállalja a telekalakítással és földhivatali bejegyzéssel, valamint az adásvételi szerződés elkészítésével kapcsolatos valamennyi költség megfizetését.

**Berg Csaba polgármester** támogatta a jegyző általi javaslatot.

**Dévai Margit képviselő** kérdése, hogy ezen földterület használható e önkormányzatot tekintve és ha igen mire?

**Dr. Tóth Attila jegyző** válaszával jelezte, hogy ezen területeket az önkormányzat nem tudja hasznosítani, önálló építési telek, vagy közpark kialakítására sem alkalmas meredek oldallal végződik. Hozzátette, hogy csak a Móricz Zsigmond utca felől lehet megközelíteni, az lenne a jó, ha a többi tulajdonos is jelentkezne, akinek ott úszó telke van, és udvar kialakítás címén hasznosítaná, így a nehezen biztosítható közterületi fenntartási munkák nem terhelnék az önkormányzatot.

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**60/2021. (XI.11.) számú határozata**

Hidas Község Önkormányzat Képviselő- testülete a jegyző tájékoztatása alapján megállapította, hogy az önkormányzat kizárólagos tulajdonában álló **Hidas belterület 529/5. helyrajzi számú „kivett közterület, egyéb épület” megnevezésű 1105 négyzetméter térmértékű ingatlan nem tartozik a nemzeti vagyonról szóló 2011. évi CXCVI. törvény 5. §-ban meghatározott törzsvagyonba**, annak a vagyonkataszterbe sorolása korábban tévesen történt meg, ezért megbízzák a jegyzőt, mint a vagyonkataszter vezetéséért felelőst, hogy intézkedjen az önkormányzat ingatlanvagyon- kataszterében annak a forgalomképes üzleti vagyonba történő átvezetéséről.

Határidő: azonnal

Felelős: polgármester

A képviselő-testület 6 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**61/2021. (XI.11.) számú határozata**

Hidas Község Önkormányzat Képviselő- testülete úgy határozott, hogy Varga Zoltán és Varga Biszak Noémi ( Hidas Petőfi u. 3/a) kérelmének helyt adva a határozat mellékletét képező helyszínrajz alapján telekhatár rendezés jogcímén ellenérték fejében a kérelmező tulajdonába adja az önkormányzat kizárólagos tulajdonában lévő forgalomképes besorolású **Hidas 529/5. helyrajzi számú ingatlanból 179 négyzetméter területrészt.**

A 179 nm terület vételárát a képviselő-testület 20.000.- Ft-ban állapítja meg, melyet kérelmező az adásvételi szerződés megkötésével egyidejűleg fizet meg.

A kérelmező vállalja a telekalakítással és földhivatali bejegyzéssel, valamint az adásvételi szerződés elkészítésével kapcsolatos valamennyi költség megfizetését.

Megbízzák a polgármestert, hogy az adásvételi szerződést a határozat szerint a képviselő-testület nevében aláírja.

Határidő: azonnal

Felelős: polgármester

Tekintettel arra, hogy az ülésen több kérdés, észrevétel, indítvány nem hangzott el a polgármester a képviselő-testület ülését berekesztette.

kmf.

|  |  |
| --- | --- |
| Berg Csaba  polgármester | Dr. Tóth Attila  jegyző |